Doložka finančných, ekonomických, environmentálnych vplyvov a vplyvov na zamestnanosť

a)	Vyčíslenie dopadu na verejné financie

1.	Vyčíslenie (odhad) finančných dôsledkov na štátny rozpočet, vrátane vyčíslenia dôsledkov na počty zamestnancov štátnych rozpočtových a príspevkových organizácií:

Dopad na štátny rozpočet je vo výške 4.510.106,- Sk. Uvedené prostriedky sú v štátnom rozpočte zahrnuté ako rozpočtová rezerva pre spolufinancovanie zahraničnej pomoci Phare v kapitole Všeobecná pokladničná správa. Preto nie je potrebné hľadať zdroje v rozpočte. V dôsledku tohto opatrenia sa počet zamestnancov štátnych rozpočtových a príspevkových organizácií nezmení.

2.	Vyčíslenie (odhad) finančných dôsledkov na rozpočet štátnych fondov,

Uvedené opatrenie sa bude týkať Národného fondu Ministerstva financií Slovenskej republiky v plnej výške.

3.	Vyčíslenie (odhad) finančných dôsledkov na rozpočty obcí a VÚC,

Uvedené opatrenie nebude mať žiaden priamy dopad na rozpočty obcí a VÚC. Nepriamy dopad bude mať neposkytnutie finančných prostriedkov z dôvodu, že budú neoprávnene ukončené zmluvy so súčasnými externými pracovníkmi a s novými nebude možné v tak krátkej dobe zabezpečiť tak vysoký objem uzatvorených zmlúv. Okamžité vypovedanie zmlúv by znamenalo minimálne 30% nevyužitie prostriedkov zahraničnej pomoci.

4.	Vyčíslenie (odhad) finančných dôsledkov na rozpočty Sociálnej poisťovne, zdravotných poisťovní a Národného úradu práce.

Priamy dopad na rozpočet Sociálnej poisťovne vyplýva len z odvodov 16 externých pracovníkov a nepriamy z implementácie projektov zahraničnej pomoci, prostredníctvom, ktorých príde zahraničný kapitál do SR a vytvoria sa, resp. udržia sa pracovné miesta. Celkový objem finančných prostriedkov za zmluvy uzavreté pre finančné memorandá roku 2000 a zvyšok za 1999 činí 39.700.000,00 EUR.

5.	Vyčíslenie (odhad) finančných prostriedkov na rozpočty Fondu národného majetku SR a Slovenského pozemkového fondu,

Priamy dopad na rozpočet Fondu národného majetku SR a Slovenského pozemkového fondu nie je žiaden

b)	Odhad dopadu na obyvateľov, hospodárenie podnikovej sféry a iných právnických osôb

1.	Dopad na životnú úroveň obyvateľstva a zvyšovanie kvality života.

Implementáciou projektov zahraničnej pomoci sa zvyšuje životná úroveň obyvateľstva ako aj kvalita života a vytvárajú sa lepšie predpoklady pre prijatie Slovenska do EU, čo by malo znamenať záruku trvalého rastu životnej úrovne a kvality života..

2.	Posúdenie utvárania podmienok na rozvoj podnikateľských aktivít z hľadiska žiadúceho ekonomického rastu.

Peniaze na spolufinancovanie sú určené priamo pre podnikateľov, ktorí na podklade zmluvy takúto činnosť vykonávajú, súťažnými metódami výberu zhotoviteľov a dodávateľov zlepšujú podnikateľské prostredie a umožňujú realizáciu zahraničnej pomoci (aj zahraničných investícií na Slovensku), čím dávajú slovenským podnikateľom väčšiu šancu na uzatvorenie zmluvy.

3.	Súlad s prioritami a cieľmi hospodárskej politiky

Implementácia zahraničnej pomoci v Slovenskej republike pre realizáciu ktorej sú peniaze určené je jednou z hlavných priorít a cieľov hospodárskej politiky vlády SR

c)	Vyčíslenie dopadu na životné prostredie

1.	Súlad materiálu s prioritami a cieľmi štátnej environmentálnej politiky schválenými vládou SR a Národnou radou SR v Stratégii, zásadách a prioritách štátnej environmentálnej politiky z roku 1993 a v Národnom environmentálnom akčnom programe II (uznesenie vlády SR č. 1112/1999).

Poskytnutie prostriedkov na spolufinancovanie CFKJ v roku 2002 nemá žiaden priamy dopad na životné prostredie. Nepriamy dopad vyplýva z pomoci pri implementácii projektov, z ktorých viaceré sú určené na zlepšenie životného prostredia na Slovensku.

2.	Dodržiavanie zákona NR SR č. 127/1994 Z. z. o posudzovaní vplyvov na životné prostredie v znení neskorších predpisov.

Poskytnutie prostriedkov na spolufinancovanie CFKJ v roku 2002 nijako priamo nesúvisí s vplyvom na životné prostredie. Nepriamy vplyv je dôsledkom implementácie projektov. Pri nich je požiadavka posúdenia vplyvu na životné prostredie neoddeliteľnou súčasťou ponuky alebo projektu a bez nej a bez jej kladného stanoviska nemôže byť ani projekt ani ponuka zaradené do vyhodnocovania.

d)	Odhad dopadov na zamestnanosť

1.	V prípade priameho poklesu zamestnanosti

Poskytnutie finančných prostriedkov na spolufinancovanie CFKJ v roku 2002 nijako priamo neovplyvňuje zamestnanosť. V prípade neposkytnutia finančých prostriedkov hrozí podstatné zníženie využitia prostriedkov zahraničnej pomoci s príslušnými nepriamymi dopadmi na zamestnanosť.

2.	V prípade rastu zamestnanosti

Platí to isté ako v bode d), 1)

3.	V prípade nepriamych vplyvov rozsah, časový úsek, kedy dôjde k prírastku/úbytku pracovných miest, finančné náklady a zdroje ich krytia,

Platí to isté ako v bode d), 1) s tým, že časový nepriamy dopad je cca 1 rok, kým sa zaškolia noví pracovníci.

4.	konštatovanie, že pripravované opatrenie, obsiahnuté v materiáli nemá vplyv na zamestnanosť možno uplatniť iba v prípadoch, kedy je takéto tvrdenie preukázateľné.

Neuplatňuje sa.